Χιλιάδες ψάρια, κυρίως μεγάλα γριβάδια και πεταλούδες, εκβράστηκαν νεκρά, τις τελευταίες μέρες, γύρω από τη λίμνη Κορώνεια.

Η στάθμη του νερού έχει κατέβει πλέον δραματικά, φτάνοντας στα μεγάλα βάθη μόλις στα 60 με 80 εκατοστά.

Πριν από λίγα χρόνια η στάθμη έφτανε τα τρία μέτρα αλλά τα πράγματα έχουν πλέον αλλάξει.

«Για να έχει νερό η λίμνη πρέπει να υπάρχουν βροχές. Να πέφτει νερό και να το συγκρατεί. Για να το συγκρατεί πρέπει να λειτουργούν και τα διαχειριστικά έργα που έχουν δημιουργηθεί τα οποία δεν λειτουργούν τόσο καλά όσο θα έπρεπε», λέει η βιολόγος Αθηνά Πατσιά.

Σύμφωνα με τους ειδικούς η αποκατάσταση της λίμνης εξαρτάται σε μεγάλο βαθμό από τις υδρολογικές συνθήκες αλλά και από τη συντήρηση των έργων η οποία δεν έχει γίνει.

«Όποτε έχουμε ανομβρία πέφτει το νερό, πέφτουν τα επίπεδα οξυγόνου, ανεβαίνουν τα επίπεδα κάποιων φυκών που υπάρχουν μέσα που παράγουν βιοτοξίνες με αποτέλεσμα να έχουμε μαζικούς θανάτους», δηλώνει ο κτηνίατρος Βαγγέλης Τσιαμαντής.

Η κατάσταση έχει προκαλέσει σημαντικά πρόβληματα και στην τοπική κοινωνία. Οι περισσότερες από τις ψαροταβέρνες που υπήρχαν και συνέβαλλαν καθοριστικά στην οικονομία του τόπου έχουν πλέον κλείσει.